Εκδικητές: Ο Πόλεμος της Αιωνιότητας

***Εκδικητές: Ο Πόλεμος της Αιωνιότητας*** (πρωτότυπος τίτλος: ***Avengers: Infinity War***) είναι αμερικανική ταινία με υπερήρωες του 2018 βασισμένη στην ομάδα υπερηρώων της Marvel Comics, τους Εκδικητές. Η παραγωγή της ταινίας έγινε από τα Marvel Studios και η διανομή από τη Walt Disney Studios Motion Pictures. Αποτελεί τη συνέχεια των ταινιών *[[Οι Εκδικητές (ταινία, 2012)|Οι Εκδικητές]]* (2012) και *[[Εκδικητές: Η Εποχή του Ultron]]* (2015) και τη 19η συνολικά ταινία του Κινηματογραφικού Σύμπαντος της Marvel (MCU). Την ταινία σκηνοθέτησαν οι Άντονι και Τζο Ρούσο και το σενάριό της έγραψαν οι Κρίστοφερ Μάρκους και Στίβεν ΜακΦίλι. Πρωταγωνιστούν οι Ρόμπερτ Ντάουνι Τζούνιορ, Κρις Χέμσγουορθ, Μαρκ Ράφαλο, Κρις Έβανς, Σκάρλετ Γιόχανσον, Μπένεντικτ Κάμπερμπατς, Ντον Τσιντλ, Τομ Χόλλαντ, Τσάντγουικ Μπόουσμαν, Πολ Μπέτανι, Ελίζαμπεθ Όλσεν, Άντονι Μακί, Σεμπάστιαν Σταν, Ντανάι Γκουρίρα, Λετίσια Ράιτ, Ντέιβ Μπατίστα, Ζόε Σαλντάνα, Τζος Μπρόλιν και Κρις Πρατ. Στην ταινία, οι Εκδικητές και οι Φύλακες του Γαλαξία προσπαθούν να αποτρέψουν τον Θάνος από το να συλλέξει τα έξι παντοδύναμα Πετράδια της Αιωνιότητας με σκοπό να σκοτώσει τη μισή ζωή στο σύμπαν.

Η ταινία ανακοινώθηκε τον Οκτώβριο του 2014 ως *Εκδικητές: Ο Πόλεμος της Αιωνιότητας – Μέρος 1*. Οι αδελφοί Ρούσο προσλήφθηκαν για τη σκηνοθεσία τον Απρίλιο του 2015, ενώ τον επόμενο μήνα οι Μάρκους και ΜακΦίλι υπέγραψαν για να γράψουν το σενάριο, το οποίο αντλεί έμπνευση από τα κόμικ *[[The Infinity Gauntlet]]* (1991) και *[[Infinity (κόμικ)|Infinity]]* (2013) από τους Τζιμ Στάλιν και Τζόναθαν Χίκμαν, αντίστοιχα. Το 2016, η Marvel μίκρυνε τον τίτλο ως *Εκδικητές: Ο Πόλεμος της Αιωνιότητας*. Τα γυρίσματα ξεκίνησαν τον Ιανουάριο του 2017 στα Pinewood Atlanta Studios στη Τζόρτζια με ένα μεγάλο καστ που αποτελείται κυρίως από ηθοποιούς που επαναλαμβάνουν τους ρόλους τους από προηγούμενες ταινίες του MCU, περιλαμβάνοντας τον Μπρόλιν στον ρόλο του Θάνος. Η παραγωγή ολοκληρώθηκε τον Ιούλιο του 2017, μαζί με τη συνέχεια της με τίτλο *[[Εκδικητές: Η Τελευταία Πράξη]]*. Επιπρόσθετα γυρίσματα πραγματοποιήθηκαν στη Σκωτία, στην Ατλάντα και στη Νέα Υόρκη. Με έναν εκτιμημένο προϋπολογισμό $325–400 εκατομμυρίων, είναι μια από τις ακριβότερες ταινίες όλων των εποχών.

Η ταινία *Εκδικητές: Ο Πόλεμος της Αιωνιότητας* έκανε πρεμιέρα στο Dolby Theatre στο Λος Άντζελες στις 23 Απριλίου  2018 και κυκλοφόρησε στις αίθουσες των Ηνωμένων Πολιτειών στις 27 Απριλίου, ως μέρος της Φάσης Τρία του MCU. Η ταινία επαινέθηκε για την ερμηνεία του Μπρόλιν, τη σκηνοθεσία των αδελφών Ρούσο, τα οπτικά εφέ, τις σκηνές δράσης, το σκοτεινότερο ύφος και τη μουσική της. Επίσης ήταν μεγάλη εμπορική επιτυχία, ως η τέταρτη ταινία και η πρώτη ταινία με υπερήρωες που ξεπέρασε τα $2 δισεκατομμύρια παγκοσμίως, η ταινία με τις μεγαλύτερες εισπράξεις του 2018 και η τέταρτη ταινία με τις μεγαλύτερες εισπράξεις όλων των εποχών, και έσπασε πολυάριθμα ρεκόρ στο box office. Έλαβε υποψηφιότητα για Όσκαρ Καλύτερων Οπτικών Εφέ στα Βραβεία Αμερικανικής Ακαδημίας Κινηματογράφου 2018, μεταξύ πολλών άλλων διακρίσεων. Η συνέχεια, *Εκδικητές: Η Τελευταία Πράξη*, κυκλοφόρησε τον Απρίλιο του 2019.

## Πλοκή
Έχοντας αποκτήσει το Πετράδι της Δύναμης- ένα από τα έξι Πετράδια της Αιωνιότητας- από τον πλανήτη Ζαντάρ, ο Θάνος και οι ακόλουθοι του, Έμπονι Μο, Καλ Ομπσίντιαν, Πρόξιμα Μιντνάιτ και Κόρβους Γκλέιβ, επιτίθενται στο διαστημόπλοιο που μεταφέρει τους επιζώντες από την καταστροφή του Άσγκαρντ. Αφού νικάει τον Θορ, o Θάνος αφαιρεί το Πετράδι του Χώρου από το Τεσσεράκτιο, δαμάζει τον Χαλκ και σκοτώνει τον Λόκι. Ο Θάνος σκοτώνει, επίσης, το Χέιμνταλ αφού στέλνει τον Χαλκ στην Γη χρησιμοποιώντας τον Μπάιφροστ. Ο Θάνος και οι ακόλουθοι του φεύγουν, καταστρέφοντας το αεροσκάφος.

Ο Χαλκ προσγειώνεται απότομα στο Άδυτο των Αδύτων της Νέας Υόρκης, επιστρέφοντας στην μορφή του Μπρους Μπάνερ. Προειδοποιεί τον Doctor Strange και τον Γουόνγκ σχετικά με το σχέδιο του Θάνος να καταστρέψει τη μισή ζωή σε όλο το σύμπαν και ζητούν βοήθεια από τον Τόνι Σταρκ. Ο Μο και ο Ομπσίντιαν φθάνουν για να συλλέξουν το Πετράδι του Χρόνου από τον Στρέιντζ, τραβώντας την προσοχή του Πίτερ Πάρκερ. Ο Μο αποτυγχάνει να πάρει το Πετράδι του Χρόνου λόγω ενός ξορκιού και αιχμαλωτίζει τον Στρέιντζ. Ο Σταρκ και ο Πάρκερ μπαίνουν κρυφά στο διαστημόπλοιο του Μο, ενώ ο Γουόνγκ μένει πίσω για να φυλάξει το Άδυτο.

Οι Φύλακες του Γαλαξία απαντούν σε ένα σήμα κινδύνου από το Ασγκαρντιανό αεροσκάφος και σώζουν τον Θορ. Ο Θορ υποθέτει ότι ο επόμενος στόχος του Θάνος θα είναι το Πετράδι της Πραγματικότητας, το οποίο κατέχει ο Τανελίρ Τιβάν στον πλανήτη Νόουγουερ. Ταξιδεύει μαζί με τον Ρόκετ και τον Γκρουτ στο Νινταβελίρ για να ζητήσουν την βοήθεια του βασιλιά των ξωτικών, Είτρι, για να φτιάξει ένα τσεκούρι μάχης, το Στορμμπρέικερ. Ο Πίτερ Κουίλ, η Γκαμόρα, ο Ντραξ και η Μάντις ταξιδεύουν στο Νόουγουερ, όπου ανακαλύπτουν ότι ο Θάνος έχει ήδη στην κατοχή του το Πετράδι της Πραγματικότητας. Ο Θάνος απαγάγει την Γκαμόρα, η οποία του αποκαλύπτει την τοποθεσία του Πετραδιού της Ψυχής, ώστε να σώσει την Νέμπιουλα από βασανιστήρια. Στο Βόρμιρ, ο φύλακας του Πετραδιού, το Κόκκινο Κρανίο, λέει στον Θάνος ότι μπορεί να αποκτήσει το πετράδι μόνο εάν θυσιάσει κάποιον που αγαπά. Ο Θάνος σκοτώνει την Γκαμόρα, κερδίζοντας το πετράδι.

Στο Εδιμβούργο, η Μιντνάιτ και ο Γκλέιβ, στήνουν ενέδρα στην Γουάντα Μάξιμοφ και στον Vision για να αποσπάσουν το Πετράδι της Νόησης από το μέτωπο του Vision. O Στιβ Ρότζερς, η Νατάσα Ρομανόφ και ο Σαμ Γουίλσον τους σώζουν και βρίσκουν καταφύγιο από τον Τζέιμς Ρόουντς και τον Μπάνερ στο Αρχηγείο των Εκδικητών. Ο Vision ζητάει από την Μάξιμοφ να καταστρέψει αυτόν και το Πετράδι της Νόησης για να αποτρέψει τον Θάνος από το να το κατακτήσει, αλλά η Μάξιμοφ αρνείται. Ο Ρότζερς προτείνει να ταξιδέψουν στην Γουακάντα, γιατί πιστεύει ότι εκεί υπάρχουν τα μέσα για να αφαιρεθεί το πετράδι χωρίς να σκοτωθεί ο Vision.

H Νέμπιουλα δραπετεύει και ζητάει από του Φύλακες που έχουν απομείνει να την συναντήσουν στον κατεστραμμένο πλανήτη από τoν οποίο κατάγεται ο Θάνος, τον Τάιταν. Ο Σταρκ και ο Πάρκερ σκοτώνουν το Μο και σώζουν τον Στρέιντζ. Η τριάδα προσγειώνονται απότομα στον Τάιταν, όπου συναντούν τον Κουίλ, τον Ντραξ και την Μάντις. Ο Στρέιντζ χρησιμοποιεί το Πετράδι του Χρόνου για να δει τα εκατομμύρια πιθανά μέλλοντα, βλέποντας μόνο ένα στο οποίο κερδίζουν οι Εκδικητές. Η ομάδα οργανώνει ένα σχέδιο για να περιορίσουν τον Θάνος και να του αφαιρέσουν το Γάντι της Αιωνιότητας, το οποίο χρησιμοποιεί για να τοποθετήσει με ασφάλεια τα πετράδια. Ο Θάνος εμφανίζεται και δικαιολογεί το σχέδιό του ως απαραίτητο για να διασφαλίσει την επιβίωση του σύμπαντος που απειλείται από υπερπληθυσμό. Η Νέμπιουλα φθάνει λίγο αργότερα και βοηθάει τους υπόλοιπους να περιορίσουν τον Θάνος, αλλά σύντομα συνειδητοποιεί ότι ο Θάνος έχει σκοτώσει την Γκαμόρα. Ο Κουίλ, εξαγριωμένος, επιτίθεται στον Θάνος και του επιτρέπει, άθελα του, να σπάσει τον περιορισμό της ομάδας και να τους υπερνικήσει. Ο Θάνος τραυματίζει βαριά τον Σταρκ, αλλά ο Στρέιντζ του προσφέρει το Πετράδι του Χρόνου με αντάλλαγμα να χαρίσει την ζωή στον Σταρκ.

Στην Γουακάντα, ο Ρότζερ επανενώνεται με τον Μπάκι Μπαρνς πριν εισβάλει ο στρατός του Θάνος. Οι Εκδικητές μαζί με τον Τ'Τσάλα και τον στρατό της Γουακάντα χτίζουν την άμυνα τους, ενώ η Σούρι προσπαθεί να εξάγει το Πετράδι της Νόησης από τον Vision. Ανίκανος να μετατραπεί σε Χαλκ, αφού είχε χάσει στην μάχη του με τον Θάνος, ο Μπάνερ πολεμάει φορώντας την στολή Hulkbuster, του Σταρκ. Ο Θορ, ο Ρόκετ και ο Γκρουτ φθάνουν για να ενισχύσουν τους Εκδικητές και όλοι μαζί σκοτώνουν την Μιντνάιτ, τον Ομπσίντιαν και τον Γκλέιβ. Παρόλο που ο στρατός του Θάνος εξοντώνεται, η Σούρι είναι ανίκανη να ολοκληρώσει την εξαγωγή πριν ο Θάνος φθάσει αυτοπροσώπως στο πεδίο της μάχης. Ο Vision πείθει την Μάξιμοφ να καταστρέψει αυτόν και το Πετράδι της Νόησης, αλλά ο Θάνος χρησιμοποιεί το Πετράδι του Χρόνου για να αντιστρέψει τις πράξεις της και ξεριζώνει το πετράδι από το μέτωπο του Vision. Ο Θορ τραυματίζει σοβαρά τον Θάνος με το Στορμμπρέικερ, αλλά ο Θάνος ενεργοποιεί το ολοκληρωμένο Γάντι χτυπώντας τα δάχτυλα του πριν τηλεμεταφερθεί μακριά.

Η μισή ζωή σε όλο το σύμπαν αποσυντίθεται, ανάμεσα τους ο Μπαρνς, ο Τ'Τσάλα, ο Γκρουτ, η Μάξιμοφ, ο Γουίλσον, η Μάντις, ο Ντραξ, ο Κουίλ, ο Στρέιντζ, ο Πάρκερ, η Μαρία Χιλ και ο Νικ Φιούρι. Ωστόσο, ο Φιούρι προλαβαίνει να στείλει ένα σήμα έκτακτης ανάγκης μέσα από έναν τροποιημνένο βομβητή. Ο Σταρκ και η Νέμπιουλα μένουν αποκλεισμένοι στον Τάιταν, ενώ ο Μπάνερ, ο Μ'Μπακού, η Οκόγε, ο Ρόουντς, ο Ρόκετ, ο Ρότζερς, η Ρομανόφ και Θορ μένουν στο πεδίο μάχης της Γουακάντα. Στο μεταξύ, ο Θάνος βλέπει ένα ηλιοβασίλεμα σε έναν απομακρυσμένο πλανήτη.

## Ηθοποιοί και χαρακτήρες

* Ρόμπερτ Ντάουνι Τζούνιορ ως Τόνι Σταρκ / Iron Man
* Κρις Χέμσγουορθ ως Θωρ
* Μαρκ Ράφαλο ως Μπρους Μπάνερ / Χαλκ
* Κρις Έβανς ως Στιβ Ρότζερς / Captain America
* Σκάρλετ Τζοχάνσον ως Νατάσα Ρόμανοφ / Black Widow
* Μπένεντικτ Κάμπερμπατς ως Δρ. Στίβεν Στρέιντζ
* Ντον Τσιντλ ως Τζέιμς "Ρόντι" Ρόουντς / War Machine
* Τομ Χόλλαντ ως Πίτερ Πάρκερ / Spider-Man
* Τσάντγουικ Μπόουσμαν ως Τ'Τσάλα / Black Panther
* Πολ Μπέτανι ως Vision
* Ελίζαμπεθ Όλσεν ως Γουάντα Μάξιμοφ
* Άντονι Μακί ως Σαμ Γουίλσον / Falcon
* Σεμπάστιαν Σταν ως Μπάκι Μπαρνς / Στρατιώτης του Χειμώνα
* Τομ Χίντλστον ως Λόκι
* Ίντρις Έλμπα ως Χέιμνταλ
* Πίτερ Ντίνκλατζ ως Είτρι
* Μπένεντικτ Γουόνγκ ως Γουόνγκ
* Πομ Κλεμεντίφ ως Μάντις
* Κάρεν Γκίλαν ως Νέμπιουλα
* Ντέιβ Μπατίστα ως Ντραξ ο Καταστροφέας
* Ζόε Σαλντάνα ως Γκαμόρα
* Βιν Ντίζελ ως Γκρουτ
* Μπράντλεϊ Κούπερ ως Ρόκετ
* Γκουίνεθ Πάλτροου ως Πέπερ Ποτς
* Μπενίσιο ντελ Τόρο ως Τανελίρ Τιβάν / Συλλέκτης
* Τζος Μπρόλιν ως Θάνος
* Κρις Πρατ ως Πίτερ Κουίλ / Star-Lord

## Σημειώσεις

## Παραπομπές



## Εξωτερικοί σύνδεσμοι
*
*
*Εκδικητές: Ο Πόλεμος της Αιωνιότητας στο Disney+

Κατηγορία:Ταινίες του 2018
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 2010
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Διαστημική περιπέτεια (ταινίες)
Κατηγορία:Αποκαλυπτικές ταινίες
Κατηγορία:Ταινίες γυρισμένες στην Ατλάντα
Κατηγορία:Ταινίες γυρισμένες στη Σκωτία
Κατηγορία:Περιπέτεια επιστημονικής φαντασίας (ταινίες)
Κατηγορία:Εκδικητές (σειρά ταινιών)
Κατηγορία:Ταινίες σίκουελ
Κατηγορία:Ταινίες τοποθετημένες σε φανταστικούς πλανήτες
Κατηγορία:Ταινίες της Τρίτης Φάσης του Κινηματογραφικού Σύμπαντος της Marvel
Κατηγορία:Crossover ταινίες με υπερήρωες
Κατηγορία:Ταινίες με μουσική σύνθεση Άλαν Σιλβέστρι
Κατηγορία:Ταινίες 4DX
Κατηγορία:Ταινίες IMAX
Κατηγορία:Αμερικανικές ταινίες με υπερήρωες
Κατηγορία:Ταινίες βασισμένες σε κόμικς της Marvel
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι